**Klebelsberg Képzési Ösztöndíj Program**

**Klebelsberg Képzési Ösztöndíj Program**

**Működési szabályzat**

**és pályázati felhívás a 2018/2019. tanévre**

Készítette: Klebelsberg Központ

Budapest, 2018. szeptember 3.

………………………….…..

Hajnal Gabriella

elnök

Klebelsberg Központ

A Klebelsberg Képzési Ösztöndíj Program jelen pályázati felhívását és működési szabályzatát a Klebelsberg Képzési Ösztöndíjról szóló 52/2013. (II. 25.) Korm. rendelet 3. § b) pontjában biztosított hatáskörömben eljárva jóváhagyom:

Budapest, 2018. szeptember „…….”

………………………….…..

Prof. Dr. Kásler Miklós

miniszter

Emberi Erőforrások Minisztériuma

Az emberi erőforrások minisztere (a továbbiakban: miniszter) a Klebelsberg Képzési Ösztöndíjról szóló 52/2013. (II. 25.) Korm. rendelet (a továbbiakban: Korm. rendelet) alapján a Klebelsberg Központ (a továbbiakban: Központ) és a Klebelsberg Képzési Ösztöndíj Bizottság (a továbbiakban: KÖB) közreműködése mellett, 2018. szeptemberi megjelenéssel nyílt pályázatot hirdet a Klebelsberg Képzési Ösztöndíj (a továbbiakban: ösztöndíj) elnyerésére. A Korm. rendeletben foglaltak alapján a pályázati felhívás és Klebelsberg Képzési Ösztöndíj Program (a továbbiakban: Ösztöndíj Program) működési szabályai az alábbiak szerint kerülnek meghatározásra.

**1. A pályázat célja**

A pályázat célja Magyarország kiválóan képzett, hivatástudattal és megfelelő gyakorlati tapasztalattal rendelkező pedagógus-utánpótlásának biztosítása. A pályázat célja továbbá a tanári vagy gyógypedagógus pályát választó hallgatók motiválása a hivatásuk szerinti tartós elhelyezkedésre, egyúttal az oklevél megszerzését követően részükre álláshely biztosítása, valamint a tanárszakot, illetve szakpárt – elsősorban az 1. számú mellékletben megadott szakokat, szakpárokat – választó pedagógusjelöltek számának növelése, a hazai köznevelési rendszer tanári ellátottságának megerősítése.

**2. A pályázat tárgya**

A pályázat tárgya a pedagógus pályát választó hallgatók ösztöndíjas támogatása azon félévek időtartama alatt, amelyek során az ösztöndíjas hallgató (a továbbiakban: Ösztöndíjas) hallgatói jogviszonya fennáll, amennyiben az Ösztöndíjas a támogatási szerződés aláírásával vállalja, hogy az általa megjelölt három megye egyikében, a Központ által megjelölt köznevelési intézményi kör intézményei közül választva, főállású foglalkoztatásra irányuló jogviszonyt létesít, és azt tartósan, de legalább az ösztöndíj folyósítási idejének megfelelő időtartamban fenntartja

**3. A pályázat forrása**

A pályázat forrása a Központ költségvetésében az Ösztöndíj Program finanszírozására elkülönített keret.

**4. A pályázók köre**

A pályázat benyújtására az a magyarországi felsőoktatásban tanuló, Magyarországon vagy Magyarországgal szomszédos országban lakóhellyel rendelkező, magyar anyanyelvű hallgató (a továbbiakban: Pályázó) jogosult, aki a pályázat benyújtásának időpontjában:

a) egységes, osztatlan tanárképzést, illetve gyógypedagógia alapképzési szakon képzést nyújtó felsőoktatási intézménybe felvételt nyert, vagy a pályázat benyújtásának időpontjában már tanulmányokat folytat,

b) vállalja, hogy

ba) a tanárképzésben, vagy gyógypedagógia alapképzési szakon végzettséget és szakképzettséget szerez, és

bb) az oklevél megszerzését követően – Korm.rendeletben, a jelen működési szabályzatban és pályázati felhívásban, valamint a támogatási szerződésben foglaltak szerint – a végzettségének, szakképzettségének megfelelő főállású foglalkoztatásra irányuló jogviszonyt létesít, illetve tart fenn, és

bc) megfelel a jelen működési szabályzatban és pályázati felhívásban foglalt egyéb feltételeknek.

**5. Az ösztöndíj megállapítása**

**5.1 . Az ösztöndíj megállapítása a jogviszony első félévében**

Az ösztöndíj az ösztöndíjas jogviszony első félévében az Ösztöndíj Program jelen működési szabályzat és pályázati felhívás 10.1. pontjában rögzített értékelési szempontjai alapján differenciáltan, 125.000,- Ft, 250.000,- Ft vagy 375.000,- Ft/félév/fő összegben kerül megállapításra.

Az ösztöndíj összegére a 10.1. pontban meghatározott értékelési szempontok figyelembevételével a KÖB tesz javaslatot a miniszter számára, amelynek során figyelembe veszi a területi és szakos, szakpáros prioritásokat, továbbá a felvételi és tanulmányi eredményeket.

**5.2.** **Az ösztöndíj megállapítása a jogviszony első félévét követően**

Az ösztöndíjas jogviszony második félévétől az ösztöndíjak összegét a KÖB minden tanulmányi félév kezdetén felülvizsgálja a rendelkezésre álló keretösszeg, valamint az Ösztöndíjas utolsó aktív félévben elért kreditindexe figyelembevételével. Az ösztöndíj megállapítása differenciáltan, 0,- Ft, 125.000,- Ft, 250.000,- Ft vagy 375.000,- Ft/félév/fő közötti összegben történik.

A KÖB meghatározza az adott félévre vonatkozó kreditindex-szintekhez kapcsolódó ösztöndíj összegeket és a következő félévre vonatkozó, ösztöndíjra jogosító kreditindex minimum szintjét. A KÖB az ösztöndíjra jogosító kreditindex minimum szintjéről a Központ honlapja útján hirdetményt tesz közzé. A KÖB által meghatározott kreditindex minimum szintjét el nem érő Ösztöndíjasnak a következő félévben az ösztöndíjas jogviszonya – az egyéb feltételek teljesítése esetén – fennmarad, de ösztöndíjra ebben az időszakban nem jogosult. A felülvizsgált ösztöndíj összegére a KÖB tesz javaslatot a miniszter számára.

Az Ösztöndíjas az ösztöndíjra a hallgatói jogviszony igazolt fennállása – legfeljebb, az ösztöndíjas jogviszony alapját képező képzésre a tanári felkészítés közös követelményeiről és az egyes tanárszakok képzési és kimeneti követelményeiről szóló 8/2013. (I. 30.) EMMI rendeletben az egyes tanárszakok, valamint a gyógypedagógia alapképzési szak képzési és

kimeneti követelménye szerint, valamint a felsőoktatási szakképzések, az alap- és mesterképzések képzési és kimeneti követelményeiről, valamint a tanári felkészítés közös követelményeiről és az egyes tanárszakok képzési és kimeneti követelményeiről szóló 8/2013. (I. 30.) EMMI rendelet módosításáról szóló 18/2016. (VIII. 5.) EMMI rendelet szerint előírt képzési idő – alatt az aktív félévekben jogosult. A tanulmányok ütemezése során az Ösztöndíjast a képző intézmény tanulmányi és vizsgaszabályzatában rögzített jogok és kötelezettségek illetik meg, illetve terhelik.

**6. Az ösztöndíj folyósítása**

Az ösztöndíj folyósításáról az Ösztöndíjas által a pályázati adatlapon megjelölt bankszámlaszámra történő átutalással, az ösztöndíjas szerződés szerinti feltételekkel a Központ gondoskodik.

**7. A pályázat benyújtási határideje**

A 2018/2019. tanév első félévétől kezdődően létesíthető ösztöndíjas jogviszony vonatkozásában a pályázat benyújtásának határideje 2018. szeptember 30. napja.

**8. A pályázat benyújtása**

**8.1. A pályázat benyújtásának módja**

A pályázatot **elektronikusan** és papír alapon**, postai úton is** be kell nyújtani. A pályázat elektronikus beadásához a következő elektronikus felület áll rendelkezésre: <https://osztondij.e-kreta.hu>

A felületen a pályázó az Oktatási azonosítója (Hallgatói azonosítója) és e-mail címe megadásával regisztrálhat. A regisztrációról e-mailben kapott linken a regisztrációt aktiválni szükséges. Ezt követően a felületen elérhető a pályázati adatlap.

A pályázatot postai úton az alábbi címre kell megküldeni:

Klebelsberg Központ

Klebelsberg Képzési Ösztöndíj Program

1054 Budapest, Bajcsy-Zsilinszky út 42-46.

**8.2.** **A pályázat benyújtásának folyamata**

**8.2.1. A pályázati adatlap szövegszerkesztő alkalmazással történő, elektronikus kitöltése** (adatok felvezetése, mentése), és a 8.1. pontban meghatározott webcímen elérhető elektronikus felületre történő feltöltése.

**8.2.2. A pályázat benyújtásához szükséges alábbi dokumentumok másolatának elektronikus pályázati felületen történő csatolása:**

1. a tanulmányait 2018-ban kezdő hallgató esetén a felvételi eredményt igazoló határozat intézmény által hitelesített példánya vagy az Oktatási Hivatal besorolási döntése (letölthető a [www.felvi.hu](http://www.felvi.hu) weboldalon található felvételi kérelem benyújtására szolgáló e-felvételi rendszerben),
2. a már tanulmányokat folytató Pályázók esetében az utolsó aktív félévi kreditindex-igazolás intézmény által hitelesített példánya,
3. a beiratkozás alapján kiállított hallgatói jogviszony igazolás (2018/2019. tanév I. félév),
4. a személyazonosító igazolvány és az állandó lakóhelyet igazoló lakcímkártya,
5. adóigazolvány, társadalombiztosítási azonosító jelet igazoló hatósági igazolvány (TAJ kártya).

**8.2.3.** Az elektronikusan kitöltött adatlapot az elektronikus pályázati felületről kinyomtatva, aláírással ellátva, a 8.2.2. pont szerinti mellékletek eredeti példányával vagy hitelesített másolatával együtt, postai úton is meg kell küldeni a 8.1. pontban meghatározott címre.

A pályázat postai beérkezéséről, az ellenőrzés és elbírálás lépéseiről a pályázó az <https://osztondij.e-kreta.hu/> felület Ügyeim menüpontjában folyamatosan tájékozódhat.

**8.3.** **Hiánypótlás**

A pályázattal kapcsolatosan hiánypótlás benyújtására nincs lehetőség.

**9. A pályázat érvényessége**

A pályázat érvénytelen, ha a pályázó:

a) a pályázatot nem a felhívásban közzétett formában, illetve hiányosan nyújtotta be,

b) a pályázatot, vagy annak valamely elemét a kiírásban szereplő benyújtási határidőn túl nyújtotta be,

c) a pályázat benyújtásához, elbíráláshoz szükséges adatokat nem a valóságnak megfelelően közölte.

**10. A pályázatok elbírálása**

**10.1. Az értékelés szempontjai**

A miniszter a KÖB javaslatának figyelembevétele mellett az ösztöndíjat az alábbi értékelési szempontok alapján ítéli oda:

a) a pedagógusszükséglet szakos rendszere,

b) a Pályázó felvételi eredménye vagy utolsó aktív félévi tanulmányi eredménye,

c) a tanult szak/szakpár területi ellátottsága és a Pályázó által a jövőbeni munkavállalás kapcsán tervezett régió viszonya.

**10.2. Az elérhető legmagasabb összpontszám**

Az értékelési pontrendszer alapján az elérhető legmagasabb összpontszám: 100 pont

**10.3. A támogatáshoz szükséges minimum pontszám**

A támogatható pályázatok körét meghatározó minimum ponthatár szintjét a beérkezett pályázatok száma és eredménye, illetve a rendelkezésre álló keretösszeg határozza meg.

**10.4. Értékelési szempontok súlyozása:**

A 10.1. a)-c) pontban meghatározott értékelési szempontok súlyozása az alábbi táblázat szerint felállított fontossági sorrend alapján történik:

|  |  |
| --- | --- |
| **Értékelési szempont** | **Elérhető maximális részpontszám** |
| Hiányszakok pedagógusigénye | 50 pont |
| A Pályázó felvételi/tanulmányi eredménye | 30 pont |
| A munkavállalási régió érintettsége a választott hiányszak esetében | 20 pont |

**10.5. Pontszámok meghatározása**

A Pályázó összpontszáma az alábbi szempontok szerint elért részpontszámok összege:

**10.5.1. A pedagógusszükséglet hiányszakonkénti helyzete (elérhető maximális rész- pontszám 50 pont)**

A jelen szempont szerinti értékelés mutatóit a Központ hiányszakokkal kapcsolatos aktuális adatai, illetve a Nemzeti Alaptanterv és a kerettantervek szerint a 2013-2014. tanévtől bevezetett tantárgyak, gyógypedagógus képzés esetén a fentieken túl a sajátos nevelési igényű gyermekek óvodai nevelésének irányelve és a sajátos nevelési igényű tanulók iskolai oktatásának irányelve kiadásáról szóló 32/2012. (X. 8.) EMMI rendelet által meghatározott foglalkozások és a nemzeti köznevelésről szóló 2011. évi CXC. törvény 47. § (9) bekezdés szerinti eseteknek megfelelő végzettségi követelmények határozták meg.

A pályzatok elbírálása során előnyben részesített szakokhoz tartozó elérhető pontszámokat az 1. számú melléklet tartalmazza.

A hiány-szakpárok esetében (az 1. mellékletben szereplő szakpárkombinációk) az egyes szakpárelemekhez rendelt pontszámok összeadódnak. Harmadik szakot felvett hallgató esetén mindhárom tantárgy pontszáma összeadódik.

50 pont feletti összeredmény esetén is legfeljebb 50 pont érhető el.

Az ösztöndíjban részesülő művészeti szakmai tanárszakos hallgatók száma nem haladhatja meg az ösztöndíjban részesülő összes hallgatói létszám 5 %-át. A támogatásban részesülő művészeti szakmai tanárszakos hallgatók rangsorát a pályázók által megjelölt munkavállalási hely földrajzi elhelyezkedésének szempontja határozza meg.

**10.5.2. A felvételi illetve tanulmányi eredmény szempontjai (elérhető maximális rész- pontszám 30 pont)**

**10.5.2.1.** A kétszakos osztatlan tanárképzésre és gyógypedagógia alapképzésre 2018. évben beiratkozó pályázó felvételi eredménye alapján az alábbi pontszámokban részesülhet:

|  |  |
| --- | --- |
| Felvételi eredmény  (pontszám) | Pontszám |
| 465 – 500 | 30 |
| 425 - 464 | 24 |
| 385 - 424 | 18 |
| 345 - 384 | 12 |
| 305 - 344 | 6 |
| 280-304 | 3 |
| 0-279 | 0 |

Az olyan 2018. évben beiratkozó Pályázó, akinek a kétszakos osztatlan tanárképzésre történő jelentkezés esetén legalább egyik tanári szakpárja művészeti műveltség területű tanári szakpár (ének-zene tanár, népzene- és népikultúra-tanár, média-, mozgókép- és kommunikációtanár, rajz- és vizuáliskultúra-tanár, dráma- és színházismeret tanár), a felvételi eredménye 1,25-tel történő szorzásával kapott eredmény szerinti pontszámban részesülhet, maximum 500 pontig.

Az olyan 2018. évben beiratkozó pályázó, aki a kétszakos osztatlan tanárképzésre történő jelentkezés esetén legalább egyik tanári szakpárja művészeti műveltség területű tanári szakpár

(ének-zene tanár, népzene- és népikultúra-tanár, média-, mozgókép- és kommunikációtanár, rajz- és vizuáliskultúra-tanár, dráma- és színházismeret tanár), és emelt szinten teljesített legalább 45 százalékos eredményű érettségi vizsgáért érettségi többletpontra jogosult, a felvételi eredménye 1,12-vel történő szorzásával kapott eredmény szerinti pontszámban részesülhet, maximum 500 pontig.

**10.5.2.2.** A már tanulmányokat folytató Pályázó tanulmányi eredménye – a pályázatbeadást megelőző tanulmányi félévének kreditindex szintje – alapján az alábbi pontszámokban részesülhet.

|  |  |
| --- | --- |
| Kreditindex szint  2 kiemelten támogatott szak és szakmai tanárszak esetén | Pontszám |
| 4,18 < | 30 |
| 3,68 < | 24 |
| 3,18 < | 18 |
| 2,68 < | 12 |
| 2,18 < | 6 |
| 2,18 > | 0 |

|  |  |
| --- | --- |
| Kreditindex szint  1 kiemelten támogatott és 1 egyéb szak esetén | Pontszám |
| 4,75 < | 30 |
| 4,25 < | 24 |
| 3,75 < | 18 |
| 3,25 < | 12 |
| 2,75 < | 6 |
| 2,75 > | 0 |

Kiemelten támogatott szakok: *informatikatanár, matematikatanár, testnevelő tanár, biológiatanár, fizikatanár, kémiatanár, technika, életvitel-és gyakorlat-tanár, természetismeret-környezettan tanár*

|  |  |
| --- | --- |
| Kreditindex szint  2 egyéb szak esetén | Pontszám |
| 4,41 < | 30 |
| 4,11 < | 24 |
| 3,81 < | 18 |
| 3,51 < | 12 |
| 3,21 < | 6 |
| 3,21 > | 0 |

|  |  |
| --- | --- |
| Kreditindex szint gyógypedagógia alapképzési szak esetén | Pontszám |
| 4,18 < | 30 |
| 3,68 < | 24 |
| 3,18< | 18 |
| 2,68 < | 12 |
| 2,18 < | 6 |
| 2,18 > | 0 |

**10.5.3. A munkavállalás tervezett helyszíne (elérhető maximális részpontszám 20 pont)**

A jelen működési szabályzatban és pályázati felhívásban foglaltak alapján a nyertes pályázatot benyújtó Pályázó a támogatási szerződés aláírásával vállalja, hogy az általa megjelölt három magyarországi megye egyikében, a Központ által megjelölt köznevelési intézményi kör intézményei közül választva, főállású foglalkoztatásra irányuló jogviszonyt létesít, és azt tartósan, de legalább az ösztöndíj folyósítási idejének megfelelő időtartamban fenntartja.

A pályázó jelentkezésekor a pályázati adatlapon megjelöli azokat a megyéket, amelyekben a későbbi munkavégzést tervezi. Az adatlapon három megyét kell kiválasztani. A választott munkavégzési hely (megye) alapján elérhető pontszámokat a 2. számú melléklet tartalmazza.

**10.6. Adatok ellenőrzés**e

A Központ a pályázatok elbírálása céljából a Pályázó által közölt adatoknak a felsőoktatási intézmény Pályázóra vonatkozó adatainak összehasonlításával, illetve a Pályázótól a vonatkozó igazolások hitelesített másolatának bekérésével legkésőbb a szerződéskötés előtt ellenőrzi az adatok hitelességét.

**10.7. Döntés a pályázatokról**

A pályázati feltételek és az értékelési szempontok alapján a KÖB az ösztöndíj program működési szabályzatával összhangban javaslatot tesz a miniszternek a támogatandó pályázókra és az ösztöndíjak összegére. Az ösztöndíjban részesülő pályázókról és az ösztöndíjak összegéről a KÖB javaslatának figyelembevételével a miniszter dönt.

**11. A Pályázók értesítése**

A pályázatokról szóló döntésről a Központ a döntés meghozatalát követő 10 napon belül elektronikus levélben, valamint a honlapján történő közzététel útján értesíti a pályázókat.

**12. Az ösztöndíjas szerződés megkötése**

**12.1.** A nyertes pályázókkal a Központ ösztöndíjas szerződést köt. A pályázat benyújtásával a Pályázók vállalják, hogy a jelen működési szabályzat és pályázati felhívás 3. számú mellékletét képező szerződésminta feltételeit elfogadják, és az ösztöndíjas szerződést a Központtal megkötik.

**12.2. A szerződéskötéskor bemutatandó dokumentumok köre**

A szerződéskötéskor a nyertes Pályázó köteles bemutatni az alábbi dokumentumokat:

a) a beiratkozás alapján kiállított hallgatói jogviszony igazolásának eredeti példánya

b) a tanulmányait 2018. évben megkezdő hallgató esetén a felvételi eredményt igazoló határozat intézmény által hitelesített példánya

c) a már tanulmányokat folytató hallgató esetén az előző félévi kreditindex igazolás intézmény által hitelesített példánya,

d) a személyazonosító igazolvány és az állandó lakóhelyet igazoló okmány (lakcímkártya) másolata,

e) adóigazolvány, társadalombiztosítási azonosító jelet igazoló hatósági igazolvány (TAJ kártya)

Az ösztöndíjas szerződés nem jön létre, ha az elektronikusan csatolt és a szerződéskötéskor bemutatott dokumentumok tartalma nem felel meg a Pályázó által a pályázati adatlapon közölt adatoknak, illetve a jelen működési szabályzat és pályázati felhívás feltételeinek.

**12.3. Az ösztöndíjas szerződés mellékletei:**

**Az ösztöndíjas szerződés mellékleteit képezik az alábbi dokumentumok:**

a) Működési Szabályzat és pályázati felhívás,

b) a benyújtott pályázati adatlap

**12.4. Az ösztöndíjas jogviszony időtartama**

Az ösztöndíjas jogviszony az ösztöndíjas szerződés megkötésétől az Ösztöndíjas által létesített főfoglalkozású jogviszonyban eltöltött, az ösztöndíj folyósítási idejének megfelelő időtartam végéig tart.

**13. Szerződésszegés jogkövetkezményei**

Amennyiben az Ösztöndíjas az ösztöndíjas szerződésben vállalt kötelezettségét nem teljesíti, a Központ jogosult a szerződést egyoldalú jognyilatkozattal, mindennemű kártalanítási, illetve kártérítési kötelezettség nélkül megszüntetni, és az Ösztöndíjassal kötött ösztöndíjas szerződésben részletesen meghatározott, a szerződésszegésre vonatkozó jogkövetkezményeket alkalmazni.

Az ösztöndíjas jogviszony folytonosságának feltétele a hallgatói jogviszony fennállásának ideje alatt a tanulmányi adatokra vonatkozó félévenkénti adatszolgáltatási kötelezettség teljesítése, a Központ által a 17.1. pontban foglaltak alapján megküldött tájékoztató eljárásrendje szerint, az abban meghatározott határidőben. Az adatszolgáltatás elmulasztása szerződésszegésnek minősül, amely esetben az ösztöndíjas szerződés a Központ által megszüntethető, és visszafizetési kötelezettséget von maga után.

Az ösztöndíjjal támogatott képzésre tekintettel megállapított visszafizetési kötelezettség a nemzeti felsőoktatásról szóló 2011. évi CCIV. törvény 102. § (3a) bekezdése alapján adók módjára behajtandó köztartozásnak minősül.

Ha az ösztöndíjas szerződés megszűnésének oka a foglalkoztató intézmény vagy a Központ szerződésszegése, az Ösztöndíjast a részére kifizetett ösztöndíj visszafizetésére vonatkozó kötelezettség nem terheli.

A szerződésszegés egyes eseteit, illetve annak jogkövetkezményeit és részletszabályait az ösztöndíjas szerződés tartalmazza.

**14. Hitelességi nyilatkozat**

A Pályázó a pályázat benyújtásával nyilatkozik, hogy az általa közölt adatok a valóságnak mindenkor megfelelnek, és tudomásul veszi, hogy a valótlan adatok közlése az Ösztöndíj Programból 10 évre történő kizárását eredményezi. A jelen pontban meghatározott időtartam kezdő napja a valótlan adatközlést követő első tanév első napja.

**15. Adatvédelem**

A Pályázó a pályázat benyújtásával írásban kifejezetten hozzájárul pályázati anyagának és személyes adatainak kezeléséhez, valamint továbbításához mindazon külső szerv, és személyek részére, amelyek a pályázattal kapcsolatos érdemi ügyintézésre jogszabályi és belső szabályozás alapján jogosultak. A Pályázó hozzájárul ahhoz, hogy a pályázat elbírálásához, illetve – az ösztöndíjas szerződés megkötése esetén – az ösztöndíjas jogviszony létesítéséhez, fenntartásához szükséges, felvételi és tanulmányi eredményével kapcsolatos adatait a Központ adategyeztetés céljából az Oktatási Hivataltól megkérje, és azokat megismerje.

A Pályázó a pályázat benyújtásával, illetve az ösztöndíj elnyerése esetén az ösztöndíjas szerződés megkötésével vállalja, illetve vállalni köteles, hogy haladéktalanul bejelenti a személyes adataiban bekövetkezett mindazon változásokat, amelyek a pályázat elbírálását, az ösztöndíjas szerződést, valamint az ösztöndíjra való jogosultságot érintik. A Központ a rendelkezésére bocsátott, illetve részére továbbított adatokat a pályázatok elbírálásához, az ösztöndíjas szerződés megkötéséhez és módosításához, illetve megszüntetéséhez szükséges mértékben és ideig, illetve az ösztöndíj visszafizetéséről szóló döntés esetén az ösztöndíj tényleges visszafizetéséig használhatja fel.

**16. Elérhetőség**

A pályázati felhíváshoz, a benyújtandó pályázathoz kapcsolódóan további információ a [www.kk.gov.hu](http://www.kk.gov.hu) weboldalon, az [osztondij@kk.gov.hu](mailto:osztondij@kk.gov.hu) e-mail címen, valamint a megadott honlapon feltüntetett telefonszámon érhetőek el.

**17. Az ösztöndíjas jogviszonyban álló Ösztöndíjas ösztöndíj igénylése az ösztöndíjas jogviszony második félévétől**

**17.1. Az igénylés általános szabályai**

Az ösztöndíjas jogviszony második félévétől az Ösztöndíjas az ösztöndíj igénylését minden tanulmányi félév kezdetén, a Központ által megküldött tájékoztató eljárásrendje szerint, az ott meghatározott határidőben nyújthatja be jelen működési szabályzat és pályázati felhívás 17.2 pontban meghatározott módon. Az ösztöndíjas jogviszonyban álló Ösztöndíjasnak a soron következő tanévre kiírt pályázati felhívás során nem kell új pályázatot benyújtania.

Az ösztöndíjas jogviszony első félévét követő félévekre vonatkozó ösztöndíj megállapítása az ösztöndíjas szerződésben foglaltak szerint a szabályzat 5.2. pontja alapján történik.

**17.2. Az igénylés menete**

Az igényléshez az alábbi elektronikus felület áll rendelkezésre: <https://osztondij.e-kreta.hu>

Az Ösztöndíjasnak az elektronikus felületen a saját adatlapjának megjelenítésével

a) a szerződés adatai menüpontban ellenőriznie kell korábban megadott személyes adatait, és azokat az esetleges változásoknak megfelelően az érintett mezőkben módosítania kell. A felületről kinyomtatott, módosított adatokat tartalmazó adatlap az ösztöndíjas szerződés hivatalos mellékletét képezi, ezzel aktualizálva szerződés adatait.

b) a beiratkozás és kredit adatok menüpontban rögzítenie kell a teljesített félévre vonatkozóan a felsőoktatási intézmény – illetve annak tanulmányi osztálya – által hitelesített kreditindex értéket (a kreditindex számításánál a félévben teljesített tantárgyak kreditértékének és érdemjegyének szorzataiból képezett összeget az átlagos előrehaladás esetén egy félév alatt teljesítendő harminc kredittel kell osztani),

c) érintettség esetén jeleznie kell a passzív félévi státuszt, illetve a tanulmányok szüneteltetésével kapcsolatos okokat az ösztöndíjas szerződés vonatkozó pontjához igazodóan,

d) felületre csatoltan, pdf. formátumban fel kell töltenie az aktuális félévi hallgatói jogviszony igazolás és az aktuális félév tanulmányi eredményét tartalmazó kreditindex igazolás intézmény által hitelesített példányainak másolatát, valamint az

e) adatlapot a felületről kinyomtatva, aláírással ellátva a csatolt mellékletek eredeti példányaival együtt (hallgatói jogviszony igazolás intézmény által hitelesített példánya és a kreditindex igazolás intézmény által hitelesített példánya) postai úton is el kell küldeni az alábbi címre:

Klebelsberg Képzési Ösztöndíj Program

Klebelsberg Központ

1054 Budapest, Bajcsy-Zsilinszky út 42-46.

Az adatok fentiek szerinti ellenőrzése, mentése, illetve az adatlap postai beküldése akkor is kötelező, ha a szerződés adataiban nem történt változás. A kötelezettség elmulasztása esetén a 13. pont szerinti jogkövetkezmények alkalmazásának van helye.

**18. Szakváltás osztatlan tanárképzés esetén**

Szakváltás esetén a 17.2. pont szerinti elektronikus felületen haladéktalanul fel kell tüntetni az új intézmény és szak adatait. Amennyiben az Ösztöndíjas a szakváltás után a továbbiakban is

osztatlan képzésben folytatja tanulmányait, továbbra is fennállhat az ösztöndíjas jogviszony, de a szerződést módosítani kell és az ösztöndíj összege a program értékelési szempontrendszere szerinti felülvizsgálat alapján módosításra kerülhet. Ez esetben a Központ tájékoztatást küld a szerződésmódosítással kapcsolatos információkról. Ha a szakváltással az Ösztöndíjas befejezi osztatlan képzéses tanulmányait, akkor az ösztöndíjas jogviszony- szerződésszegés okán - megszűnik és az ösztöndíjas szerződésben foglalt jogkövetkezmények alkalmazandóak.

**19. Osztatlan tanárképzésben vagy gyógypedagógia alapképzési szakon végzettséget és szakképzettséget szerzett Ösztöndíjas foglalkoztatására irányuló jogviszony létesítésének alapelvei, szabályai, a Központ, a tankerületi központok és az Ösztöndíjas kötelezettségei**

**19.1. Állásfelajánlás alapelvei**

**19.1.1.** A Központ kötelezettsége az osztatlan tanárképzésben vagy gyógypedagógia alapképzési szakon kiállított oklevél megszerzését követő fél éven belül a végzettségének, szakképzettségének megfelelő pedagógus álláshely felajánlása az Ösztöndíjas részére.

**19.1.2.** A Központ a pedagógus álláshelyek felajánlását a köznevelési intézményeket fenntartó tankerületi központok együttműködésével végzi.

**19.1.3.** Az Ösztöndíjas köteles az állásfelajánlás folyamatában a Központtal és a tankerületi központokkal együttműködni.

**19.1.4.** A Központ az Ösztöndíjas által a pályázat benyújtásakor megjelölt, a pályázati felhívás és az ösztöndíj program működési szabályzatának 2. mellékletében felsorolt földrajzi területeken ajánlhat fel az Ösztöndíjas számára pedagógus állást: az Ösztöndíjas által megjelölt három megye valamely köznevelési intézményében, a 2013/2014. – 2015/2016. tanévben pályázatot benyújtók esetében a pályázatban megjelölt köznevelési intézmény-típus figyelembevételével.

**19.1.5.** Elsődlegesen az Ösztöndíjas által 1. helyen megjelölt megye, ezen belül az Ösztöndíjas lakóhelye szerint illetékes tankerületi központ által fenntartott köznevelési intézmény kerül kijelölésre. Amennyiben több köznevelési intézményben is van betölthető álláshely, abban az esetben több intézmény is felajánlható. Ösztöndíjasonként egy alkalommal maximum három álláshely kerül felajánlásra.

**19.1.6.** Amennyiben az Ösztöndíjas lakóhelye szerint illetékes tankerületi központ által fenntartott köznevelési intézményekben nincs felajánlható álláshely, akkor a Ösztöndíjas lakóhelyéhez közelebb eső, az általa 1. helyen megjelölt megyében működő másik tankerületi központ fenntartásában lévő intézményt kell felajánlani. Amennyiben az 1. helyen megjelölt megyében nincs felajánlható álláshely, a másik kettő megjelölt megye területén az Ösztöndíjas lakóhelye szempontjából kedvezőbb álláshelyet kell előnyben részesíteni.

**19.1.7.** A pályázat benyújtásakor megjelölt megyéket az ösztöndíjas jogviszony időtartama alatt nem lehet módosítani, arra csak egyedi elbírálás alapján, a képzés befejeztével a KÖB elnökéhez benyújtott kérelem alapján kerülhet sor, amennyiben az Ösztöndíjas élethelyzetében olyan, az Ösztöndíjas által igazolt változás állt be, amely indokolttá teszi ezt.

**19.1.8.** Törekedni kell arra, hogy az Ösztöndíjas foglalkoztatása teljes munkaidőben (akár több feladatellátási helyen) történjen. Amennyiben az Ösztöndíjas foglalkoztatása csak részmunkaidős jogviszonyban lehetséges, abban az esetben a foglalkoztatási jogviszony időtartama az ösztöndíj folyósítási idejével arányosan meghosszabbítandó.

**19.1.9.** Amennyiben az Ösztöndíjast valamely tankerületi központ fenntartásában lévő, nem a Központ által megjelölt köznevelési intézmény kívánja foglalkoztatni, a Központtal és az illetékes tankerületi központtal történő egyeztetés és írásbeli megállapodás alapján lehetőség van másik köznevelési intézményben történő elhelyezkedésére.

**19.1.10.** Amennyiben az Ösztöndíjas olyan intézményben vállal munkavégzésre irányuló jogviszonyt, amely intézmény vagy fenntartója az ösztöndíjprogramban a miniszterrel a Rendelet 13. §-a alapján kötött megállapodás szerint vesz részt, a szerződést a Felek a megkötött szerződésben foglaltakra figyelemmel módosítják.

**19.1.11.** Az Ösztöndíjas munkavégzési helyének az őt foglalkoztató tankerületi központ illetékességi területén belül történő megváltoztatása, a tankerületi központok közötti áthelyezés vagy más tankerületi központtal foglalkoztatásra irányuló új jogviszony létesítése nem befolyásolja az Ösztöndíjassal kötött szerződés folyamatossságát, tartalmát, és feltételeit.

**19.2.** **Állásfelajánlás folyamata**

**19.2.1.** Az Ösztöndíjas köteles az ösztöndíj program elektronikus felületén adatot szolgáltatni:

a) a hallgatói jogviszony várható befejezéséről (félévenkénti adatszolgáltatási kötelezettség keretében az oklevélszerzés várható időpontjának aktualizálásával),

b) a záróvizsga dátumáról,

c) az oklevél megszerzésének időpontjáról (az oklevél egyidejű feltöltésével),

d) továbbá köteles nyilatkozni arról, hogy rendelkezik-e már pedagógus munkakörre létesített foglalkoztatási jogviszonnyal.

**19.2.2.** A Központ kötelezettsége az oklevél Ösztöndíjas által történő megszerzésének és a tankerületi központok pedagógusszükségletének - a tankerületi központok tájékoztatásán alapuló - nyomon követése, az álláshelyek felajánlásának koordinálása.

**19.2.3**. A tankerületi központok által rögzített betöltetlen álláshelyekhez a Központ a megfelelő pedagógus végzettséggel és szakképzettséggel rendelkező Ösztöndíjasok adatait megküldi a tankerületi központok részére.

**19.2.4**. A tankerületi központok kapcsolattartói az érintett Ösztöndíjasokkal és köznevelési intézményekkel felveszik a kapcsolatot, és az Ösztöndíjasok köznevelési intézményekben történő elhelyezése kapcsán a köznevelési intézmények vezetőivel együttműködve járnak el. Az Ösztöndíjast a tankerületi központ nyilatkoztatja a felajánlott pedagógus álláshely elfogadásáról/elutasításáról az érintett köznevelési intézmény megnevezésével.

**19.2.5.** A tankerületi központ igazgatójának nyilatkoznia kell a Központ és az Ösztöndíjas felé arról, hogy az Ösztöndíjast mely köznevelési intézményben, milyen feltételekkel kívánja foglalkoztatni. Azon hallgatók esetében, akik már rendelkeznek pedagógus munkakörre létesített foglalkoztatási jogviszonnyal, függetlenül a meglévő jogviszonytól, szintén szükséges a tankerületi központ igazgatójának nyilatkozata az Ösztöndíjas továbbfoglalkoztatásáról.

**19.2.6.** A nyilatkozatok megküldésével a tankerületi központ tájékoztatja a Központot az állásfelajánlás eredményéről. Sikertelen állásfelajánlás esetén új eljárást indít a Központ.

**20. A működési szabályzat és pályázati felhívás hatálya**

**20.1.** A jelen működési szabályzat és pályázati felhívás 2018. szeptember …… napján lép hatályba.

**20.2.** A jelen működési szabályzat és pályázati felhívás hatálya kiterjed az Ösztöndíj program működtetésében részt vevő valamennyi, a Korm. rendelet által meghatározott személyre, továbbá valamennyi, a pályázatát a 2018/2019. tanévben benyújtó Pályázóra (ideértve a nem nyertes, valamint a 2018/2019. tanévtől kezdődően ösztöndíjas jogviszonyt létesítő nyertes Pályázókat).

**20.3.** A jelen működési szabályzatban és pályázati felhívásban foglaltakat a 2018/2019. tanévben benyújtásra kerülő pályázatok elbírálására, és az ezek alapján létesítendő ösztöndíjas jogviszonyok létesítésére, fenntartására, illetve megszüntetésére, és az ezekkel összefüggő tevékenységekre, eljárásokra kell alkalmazni.

**20.4.** A jelen működési szabályzat és pályázati felhívás 19. pontjában foglaltakat azon Ösztöndíjasok foglalkoztatásra irányuló jogviszonyának létesítésére is alkalmazni kell, akik a 2018/2019. tanévet megelőző tanévekben létesítettek ösztöndíjas jogviszonyt.

**21. Egyéb rendelkezések**

**21.1.** A jelen működési szabályzat és pályázati felhívás a vonatkozó jogszabályi előírások alapján készült, a jelen működési szabályzatban és pályázati felhívásban (ideértve a kapcsolódó mellékleteket is) nem érintett kérdésekben a mindenkori hatályos jogszabályok előírásai alkalmazandók.

**21.2.** A pályázat benyújtásával a Pályázók tudomásul veszik, hogy a pályázat benyújtása a jelen működési szabályzatban és pályázati felhívásban foglalt valamennyi feltétel, illetve kötelezettség elfogadásának minősül.

**1. számú melléklet**

**Osztatlan (két szakos) tanárképzés, valamint gyógypedagógia alapképzési szak esetén a pályázatok elbírálása során az alábbi pontszámoknak megfelelően előnyben részesülnek az alábbi szakok, valamint az adott tantárgy tanítására képző szakpár-elemek**

|  |  |
| --- | --- |
| **Előnyben részesített szak/ tantárgy** | **Pontszám** |
| gyógypedagógia alapképzési szak | **50** |
| szakmai tanár (mérnök, közgazdaság, agrár) szak | **25** |
| fizika (természettudományos gyakorlatok) | **25** |
| kémia | **25** |
| informatika | **25** |
| természetismeret-környezettan | **25** |
| hon- és népismeret | **25** |
| bármely nemzetiségi nyelv és kultúra | **25** |
| testnevelés | **25** |
| technika, életvitel- és gyakorlat | **25** |
| ének-zene | **25** |
| rajz, vizuális kultúra | **25** |
| matematika | **20** |
| biológia (egészségtan) | **15** |
| etika vagy erkölcstan- és etika | **15** |
| angol nyelv és kultúra | **15** |
| német nyelv és kultúra | **10** |
| történelem és állampolgári ismeretek | **5** |
| magyar | **5** |

**2. számú melléklet**

**A választott munkavégzési hely szerint elérhető pontszámok osztatlan tanári képzésben és gyógypedagógia alapképzési szakon résztvevők esetében**

|  |  |
| --- | --- |
| **Választható földrajzi terület (megye)** | **Pontszám** |
| Borsod-Abaúj-Zemplén | **7** |
| Jász-Nagykun-Szolnok | **7** |
| Nógrád | **7** |
| Szabolcs-Szatmár-Bereg | **7** |
| Bács-Kiskun | **6** |
| Békés | **6** |
| Baranya | **5** |
| Fejér | **5** |
| Komárom-Esztergom | **5** |
| Somogy | **5** |
| Tolna | **5** |
| Csongrád | **3** |
| Győr-Moson-Sopron | **3** |
| Hajdú-Bihar | **3** |
| Heves | **3** |
| Vas | **3** |
| Veszprém | **3** |
| Zala | **3** |
| Budapest | **1** |
| Pest megye | **1** |