**Ösztöndíjas szerződés**

amely létrejött

egyrészről

a **Klebelsberg Központ**

Székhely: 1054 Budapest, Bajcsy-Zsilinszky út 42-46.

Adószám: 15799658-2-41

ÁHT azonosító: 335262

Statisztikai számjele: 15799658-8412-312-01

Képviselője: Hajnal Gabriella

Előirányzat felhasználási keretszámla száma: MÁK, 10032000-00329307-00000000

mint **Támogató vagy Központ,**

másrészről

Név:

Születési neve:

Anyja születési neve:

Születési helye, ideje:

Lakcíme:

Tartózkodási helye:

E-mail címe:

Adóazonosító jele:

TAJ száma:

Bankszámlaszáma:

mint **Ösztöndíjas**

(a továbbiakban külön-külön: Fél, együttesen: Felek) között az alulírott napon és helyen, az alábbi feltételekkel:

**Általános rendelkezések**

1. A Felek megállapodnak abban, hogy a Klebelsberg Képzési Ösztöndíjról szóló 52/2013. (II. 25.) Korm. rendelet (a továbbiakban: Rendelet) alapján ösztöndíjas szerződést (a továbbiakban: szerződés) kötnek a megfelelően képzett, szakmailag elhivatott, gyakorlati tapasztalattal rendelkező pedagógus-utánpótlás biztosítása céljából, és tekintettel arra, hogy az Ösztöndíjas a meghirdetett, és e szerződés tárgyát képező ösztöndíjra, az általa közölt tények, benyújtott iratok, és egyéb, az elbírálás szempontjából lényeges információ alapján jogosulttá vált.

2. Az Ösztöndíjas a szerződés aláírásával kijelenti, hogy a Rendelet szabályrendszerét, az ösztöndíjra vonatkozó Működési szabályzat és pályázati felhívás részleteit, valamint a szerződés tartalmát – különös tekintettel az Ösztöndíjas által vállalt elhelyezkedési kötelezettségre, illetve a szerződésszegés esetén életbelépő jogkövetkezményekre – megismerte és megértette.

3. Az Ösztöndíjas támogatása a **Támogató** által lebonyolított **Klebelsberg Képzési Ösztöndíj Program** (a továbbiakban: Program) Rendelet, valamint Működési szabályzat és pályázati felhívás által szabályozott keretei között történik.

4. Az Ösztöndíjas tudomásul veszi, hogy az ösztöndíj elnyerésére kiírt pályázatnak, illetve az ösztöndíj folyósításának a Támogató által elérni kívánt célja, hogy

a) az Ösztöndíjas az egységes osztatlan tanárképzésben vagy gyógypedagógia alapképzési szakon a tanulmányait elhivatottan és eredményesen folytassa, törekedve a minél magasabb tanulmányi átlag elérésére,

b) az Ösztöndíjas szakképzettsége és végzettsége megszerzését követően a Támogató által megjelölt köznevelési intézményi körből választott köznevelési intézmény alkalmazottjaként helyezkedjen el, és ott legalább az ösztöndíj folyósításának időtartamával azonos ideig főállású foglalkoztatásra irányuló jogviszonyt létesítsen.

E célok érdekében az Ösztöndíjas kötelezettséget vállal arra, hogy mint az egységes, osztatlan tanárképzésbe, vagy a gyógypedagógia alapképzési szakra felvételt nyert hallgató, végzettséget és szakképzettséget szerez és az oklevél megszerzését követően a végzettségnek, szakképzettségnek megfelelő, foglalkoztatásra irányuló főállású jogviszonyt (közalkalmazotti jogviszonyt) létesít a Támogató által megjelölt köznevelési intézményi kör egy intézményével, és a jogviszonyt legalább az ösztöndíj folyósítási idejének megfelelő időtartamban fenntartja.

5. A Támogató az Ösztöndíjas által a jelentkezésekor megjelölt, a pályázati felhívás és működési szabályzat 2. számú mellékletében felsorolt területeken ajánlhat fel az Ösztöndíjas számára állást.

6. Az Ösztöndíjas vállalja, hogy részt vesz a Rendelet 4. §-ában említett, a Program keretében szervezett programokon és képzéseken, amennyiben azok tanulmányi kötelezettségének teljesítését nem akadályozzák.

7. Az Ösztöndíjas az ösztöndíjra a hallgatói jogviszony igazolt fennállása – legfeljebb az ösztöndíjas jogviszony alapját képező képzésre a tanári felkészítés közös követelményeiről és az egyes tanárszakok képzési és kimeneti követelményeiről szóló 8/2013. (I. 30.) EMMI rendeletben az egyes tanárszakok, valamint a gyógypedagógia alapképzési szak képzési és kimeneti követelménye szerint, valamint a felsőoktatási szakképzések, az alap- és mesterképzések képzési és kimeneti követelményeiről, valamint a tanári felkészítés közös követelményeiről és az egyes tanárszakok képzési és kimeneti követelményeiről szóló 8/2013. (I. 30.) EMMI rendelet módosításáról szóló 18/2016. (VIII. 5.) EMMI rendelet szerint előírt képzési idő – alatt, az aktív félévekben jogosult. A tanulmányok ütemezése során az Ösztöndíjast a képző intézmény tanulmányi és vizsgaszabályzatában rögzített jogok és kötelezettségek illetik meg, illetve terhelik.

8. Az ösztöndíjas jogviszony a jelen szerződés megkötésétől az Ösztöndíjas által vállalt, főfoglalkozású jogviszonyban eltöltött, az ösztöndíj folyósítási idejének megfelelő időtartam végéig tart.

9. Támogató a szerződéskötéssel egyidejűleg szóbeli és elektronikus úton tájékoztatja az Ösztöndíjast a kapcsolattartás módjáról.

**Az ösztöndíjra vonatkozó szabályok**

10. Az ösztöndíj összegét a Támogató a Működési szabályzatban és pályázati felhívásban meghatározottak szerint féléves időszakokra állapítja meg.

11. Az ösztöndíj az Ösztöndíjas tanulmányai során azon félévek időtartama alatt folyósítható, amelyek során az Ösztöndíjas hallgatói jogviszonya folyamatosan fennáll, a pályázati felhívásban és működési szabályzatban meghatározott értékelési szempontoknak megfelel, valamint az ösztöndíjas jogviszony második félévétől a Klebelsberg Ösztöndíj Bizottság (a továbbiakban: KÖB) által meghatározott, ösztöndíjra jogosító minimum kreditindex-szintet teljesíti.

Amennyiben az Ösztöndíjas hallgatói jogviszonyát szünetelteti, továbbá a KÖB által meghatározott kreditindex minimum szintjét nem éri el, a Támogató az ösztöndíj folyósítását az érintett félévre szünetelteti.

Az ösztöndíjas jogviszony folytonosságának feltétele a hallgatói jogviszony fennállása alatt a tanulmányi adatokra vonatkozó félévenkénti adatszolgáltatási kötelezettség teljesítése, a Központ által a Működési szabályzatban és pályázati felhívásban foglaltak szerinti eljárásrend, és az Ösztöndíjas számára a tanév folyamán megküldött tájékoztatók alapján. Az adatszolgáltatás elmulasztása szerződésszegésnek minősül, amely esetben az ösztöndíjas szerződés a Támogató által egyoldalú jognyilatkozattal megszüntethető, és visszafizetési kötelezettséget von maga után.

12. Az Ösztöndíjast ösztöndíjas jogviszonya első félévében havi …….. Ft, ………. féléviösztöndíj illeti meg.

13. Az ösztöndíj összegét az ösztöndíjas jogviszony második félévétől kezdődően a KÖB minden tanulmányi félév lezárása után felülvizsgálja a rendelkezésre álló keretösszeg, valamint az Ösztöndíjas előző félévben elért kreditindexe figyelembevételével.

A KÖB meghatározza az adott félévre vonatkozó kreditindex-szintekhez kapcsolódó ösztöndíj összegeket és a következő félévre vonatkozó, ösztöndíjra jogosító kreditindex minimum szintjét. A KÖB által meghatározott kreditindex minimum szintjét el nem érő Ösztöndíjasnak a következő félévben az ösztöndíjas jogviszonya fennmarad, de ösztöndíjra ebben az időszakban – a 11. pontban foglaltak alapján – nem jogosult. A felülvizsgált ösztöndíj összegére a KÖB tesz javaslatot a köznevelésért felelős miniszter (a továbbiakban: miniszter) számára.

14. Az ösztöndíj folyósításának feltétele a felvételi eredményt igazoló határozat intézmény által hitelesített példányának, az Ösztöndíjas által benyújtott, félévre vonatkozó hallgatói jogviszony igazolás eredeti példányának, valamint a pályázat elnyerésekor már tanulmányokat folytató Ösztöndíjas esetében az Ösztöndíjas teljesítményének mennyiségi és minőségi megítélésére alkalmas, a nemzeti felsőoktatásról szóló 2011. évi CCIV. törvény egyes rendelkezéseinek végrehajtásáról szóló 87/2015. (IV. 9.) Korm. rendelet 57.§ (4) bekezdése alapján kiállított, előző félévi kreditindexet tartalmazó dokumentum intézmény által hitelesített példányának, valamint a Működési szabályzatban és pályázati felhívásban foglalt hatósági igazolványoknak, egyéb dokumentumoknak (vagy azok hitelesített másolatának) a Támogató részére történő benyújtása.

Az ösztöndíj folyósításának feltétele az ösztöndíjas jogviszony második félévétől kezdődően az Ösztöndíjas által benyújtott, félévre vonatkozó hallgatói jogviszony igazolás eredeti példányának, az Ösztöndíjas teljesítményének mennyiségi és minőségi megítélésére alkalmas, a nemzeti felsőoktatásról szóló 2011. évi CCIV. törvény egyes rendelkezéseinek végrehajtásáról szóló 87/2015. (IV. 9.) Korm. rendelet 57.§ (4) bekezdése alapján kiállított, előző félévi kreditindexet tartalmazó dokumentum intézmény által hitelesített példányának Támogató részére történő benyújtása a Támogató által tanév közben az Ösztöndíjas részére megküldött tájékoztatókban feltüntetett határidőn belül.

Az Ösztöndíjas köteles félévente – a Központ által megküldött tájékoztató eljárásrendje alapján –, illetve adatváltozás esetén haladéktalanul, de legkésőbb 8 napon belül a szükséges adatairól tájékoztatást adni a Támogatónak.

15. Az ösztöndíj kifizetése tanulmányi félévenként legfeljebb két részletben történik, az Ösztöndíjas által megjelölt, de az Ösztöndíjas nevére szóló bankszámla javára történő átutalással. Az első kifizetés a szerződés megkötését követő hónapban történik a tanulmányi félév kezdetéig visszamenőleges hatállyal. A további kifizetések ütemezését az Ösztöndíjas részére a Támogató által megküldött tájékoztató tartalmazza.

16. A személyi jövedelemadóról szóló 1995. évi CXVII. törvény 1. melléklete 4.12.1 c) pontja szerint az ösztöndíj összege személyi jövedelemadó-mentes.

17. Az e szerződés alapján folyósított ösztöndíj nem zárja ki más ösztöndíjas jogviszony fennállását.

**Az ösztöndíjas jogviszony módosítása, megszűnése és megszüntetése**

18. A Támogató jogosult a szerződést a honlapján közzétett közleménnyel és az Ösztöndíjasnak elektronikus levélben is megküldött tájékoztatással módosítani, amennyiben a módosítás valamennyi ösztöndíjas szerződést érintő és általános, továbbá az Ösztöndíjas lényeges érdekét nem sérti, így különösen jogszabályváltozás, adminisztratív szabályok pontosítása esetében. A Felek ezen kívül a szerződést közös megegyezéssel kizárólag a hatályos jogszabályok keretei között írásban módosíthatják. A Felek a szóbeli és ráutaló magatartással történő szerződésmódosítást kizárják.

19. Ha az Ösztöndíjas részmunkaidős jogviszonyban tud elhelyezkedni, a jogviszony előírt időtartama a Támogatóval egyeztetett mértékben, arányosan meghosszabbítandó.

A munkahely-változtatás, áthelyezés – amennyiben a Támogatóval történt előzetes egyeztetéssel, annak hozzájárulásával, valamint Működési szabályzatban és pályázati felhívásban meghatározott feltételekkel történik –, nem befolyásolja az ösztöndíjas jogviszonyt.

20. A szerződés megszűnik:

a) az Ösztöndíjas halálával;

b) a Támogató jogutód nélküli megszűnésével;

c) az ösztöndíjas jogviszony megszűnésével (8. pont);

d) a szerződés valamely Fél általi, egyoldalú jognyilatkozattal történő megszüntetése esetén;

e) a szerződésnek a Felek közös megegyezésével történő megszüntetése esetén;

f) a jelen szerződésben meghatározott egyéb okból.

21. A szerződés megszüntethető a Felek írásos közös megegyezésével. A szerződés megszüntethető azonnali hatályú felmondással, ha a másik Fél a jogviszonyból származó lényeges kötelezettségét szándékosan vagy súlyos gondatlansággal jelentős mértékben megszegi, vagy egyébként olyan magatartást tanúsít, amely a jogviszony fenntartását lehetetlenné teszi.

22. Az Ösztöndíjas a szerződést – foglalkoztatási jogviszony létesítését megelőzően – azonnali hatállyal (indokolás nélkül) felmondhatja, ez esetben köteles a részére kifizetett ösztöndíj teljes összegét a szerződés megszűnését követő kilencven napon belül a Támogató részére visszafizetni.

23. Az Ösztöndíjas köteles a részére folyósított ösztöndíj teljes összegét – a munkáltató által [a közalkalmazottak jogállásáról szóló 1992. évi XXXIII. törvény (a továbbiakban: Kjt.) 30.§ (1) bekezdés c) pontja kivételével)] felmentéssel történő jogviszony megszüntetés esetén annak időarányos részét – a szerződés megszűnését követő kilencven napon belül a Támogató részére visszafizetni, amennyiben a szerződés 8. pontja szerinti időtartam alatt szerződésszegést követ el, így különösen – de nem kizárólagosan – az alábbi szerződésszegésnek minősülő esetek valamelyike bekövetkezik:

a) az Ösztöndíjas a tanulmányaira vonatkozó félévenkénti adatszolgáltatási kötelezettségét két egymást követő félévben nem teljesíti,

b) az Ösztöndíjas hallgatói jogviszonya megszűnik,

c) szakváltással az Ösztöndíjas befejezi osztatlan tanárképzésben, vagy gyógypedagógia alapképzési szakon folytatott tanulmányait,

d) az Ösztöndíjas nem vállalja a pedagógus, illetve az általa elvégzett támogatott szakképesítésnek megfelelő munkakörben történő alkalmazását,

e) az Ösztöndíjas nem vállalja a Központ által megjelölt köznevelési intézményi kör egyikében sem a munkavállalást,

f) az Ösztöndíjas foglalkoztatásra irányuló jogviszonya

1. az Ösztöndíjas általi lemondással,
2. az Ösztöndíjas kérésére közös megegyezéssel,
3. a munkáltató által rendkívüli felmentéssel, illetve – az egészségügyi alkalmatlanság esetét kivéve – a Kjt. 30.§ (1) bekezdés c) pontja alapján felmentéssel megszűnik.

24. A visszafizetés a Támogató bankszámlájára, átutalással történik. Amennyiben az egyösszegű visszafizetés nehézséget jelent az Ösztöndíjas számára, részletfizetési lehetőséget kérelmezhet a Támogatóhoz eljuttatott levélben, amelynek elbírálása a KÖB hatásköre.

A visszafizetési kötelezettség elmulasztása esetén a Központ fizetési felszólításban kötelezi a volt Ösztöndíjast a fizetési kötelezettség teljesítésére. A fizetési felszólítás eredménytelensége esetén a Központ a nemzeti felsőoktatásról szóló törvény 102.§ (3a) bekezdése alapján megkeresi az állami adó - és vámhatóságot a tartozás behajtása érdekében.

25. Amennyiben az Ösztöndíjas olyan intézményben vállal munkavégzésre irányuló jogviszonyt, amely intézmény vagy fenntartója az ösztöndíjprogramban a miniszterrel a Rendelet 13. §-a alapján kötött megállapodás szerint vesz részt, a szerződést a Felek a megkötött szerződésben foglaltakra figyelemmel módosítják.

26. A szerződés megszűnik és az Ösztöndíjast nem terheli visszafizetési kötelezettség, ha

a) a Támogató a képzésre tekintettel kiállított oklevél megszerzését követően fél éven belül nem ajánl fel az Ösztöndíjas végzettségének megfelelő pedagógus munkakört az Ösztöndíjas által a pályázati adatlapon megjelölt megyékben működő intézmények valamelyikében,

b) az Ösztöndíjas életkörülményeiben olyan igazolható változás következett be, amelynek okán, önhibáján kívül pedagógusként nem tudott elhelyezkedni,

c) a KÖB döntése alapján, amennyiben az Ösztöndíjas jelen szerződés 28. pontja szerint kérelmezte és a KÖB jóváhagyta a kötelezettségek szüneteltetését, azonban kötelezettségeinek várhatóan a szüneteltetési ok megszűnését követően sem tud eleget tenni.

27. Ha a szerződés felmondásának oka igazoltan a foglalkoztató intézmény vagy a Támogató szerződésszegése, az Ösztöndíjast a részére kifizetett ösztöndíj visszafizetésére vonatkozó kötelezettség nem terheli.

28. Az Ösztöndíjas jelen szerződésben rögzített kötelezettségei külön írásos kérelemére és a KÖB döntése alapján szünetelhetnek, ha

a) állami ösztöndíjas doktori képzésen tanulmányokat folytat,

b) katonai szolgálatra jelentkezik,

c) saját maga egészségi körülményei miatt szakorvosi igazolással igazolt módon nem alkalmas tanulmányainak befejezésére, vagy a felajánlott munkakör betöltésre,

d) az Ösztöndíjas közeli hozzátartozóját külön jogszabályokban meghatározottak szerint mint főállású ápoló ápolja, és ezért tanulmányait folytatni, vagy a kijelölt munkakört betölteni nem tudja,

e) az Ösztöndíjas terhességi, gyermekágyi segélyre, GYED-re, GYES-re, rehabilitációs ellátásra vagy rokkantsági ellátásra, rehabilitáció járadékra vagy rokkantsági járadékra lesz jogosult a jogosultság időtartama alatt.

A kötelezettségek szüneteltetésének időtartama megszűnik, és azok teljesítése folytatódik, amennyiben a szünetelésre okot adó körülmények megszűnnek. A kötelezettségek folytatásának napja az azt kiváltó ok megszűnését követő nap.

**Egyéb rendelkezések**

29. Az Ösztöndíjas köteles a Támogatónak bejelenteni, ha az ösztöndíjas jogviszony fennállása alatt további munkaviszonyt (közalkalmazotti, közszolgálati, szolgálati jogviszonyt) vagy munkavégzésre irányuló jogviszonyt létesít.

30. Az Ösztöndíjas a jelen szerződés aláírásával kifejezetten hozzájárul a szerződéssel és az ösztöndíj folyósításával összefüggő adatainak kezeléséhez a jelen szerződés teljesítése céljából. A jelen szerződés szerinti adatkezelésről a Támogató az Ösztöndíjast – a jelen szerződésben foglaltak mellett – külön adatkezelési tájékoztatóval is tájékoztatja.

31. Az Ösztöndíjas köteles a szerződéshez kapcsolódó személyes és tanulmányaival kapcsolatos adataiban bekövetkezett változásokról haladéktalanul, de legkésőbb 8 napon belül, írásban tájékoztatni a Támogatót.

32. A Támogató az Ösztöndíjasról rendelkezésére álló minden adatot, tényt, információt, amely az Ösztöndíjas személyére vonatkozik, személyes adatként kezel, és ezen adatok vonatkozásában a személyes adatok védelmére vonatkozó szabályok figyelembevételével jár el.

33. A vonatkozó jogszabályok és a szerződés rendelkezései alapján a Támogató jogosult az Ösztöndíjas személyi adataira vonatkozó, adatkezelés céljából szükséges dokumentumokat és nyilatkozatokat bekérni és az abban foglalt személyes adatokat kezelni.

34. A nyilvántartott személyes adatok: Ösztöndíjas neve, születési neve, születési helye és ideje, állampolgársága, Magyarországon tartózkodás jogcíme, tartózkodást igazoló okmány és annak érvényessége, anyja neve, lakcíme, értesítési címe, adóazonosító jele, TAJ száma, telefonszáma, email címe, a megítélt ösztöndíj összege, az értékelés szempontjai, az Ösztöndíjas bankszámlaszáma, hallgatói jogviszonnyal kapcsolatos adatok (intézmény, kar, szak megnevezése, valamint a képzés formája, a képzési idő, az adott képzésben elvégzett félévek száma, hallgatói azonosító, aláírás, meghatalmazott, kézbesítési meghatalmazott), továbbá szociális rászorultsággal kapcsolatos adatok.

35. A szerződés elválaszthatatlan részét képezik az Ösztöndíjprogram Pályázati felhívása és működési szabályzata, valamint az Ösztöndíjas pályázata, amelyek előírásait a Felek magukra kötelezőnek ismerik el.

36. A Felek a szerződést megértették és tudomásul vették, amelyet annak aláírásával elismernek, továbbá kijelentik, hogy a szerződésben foglalt jogügyletet a szerződésben rögzített formában kívánják egymással megkötni.

A szerződés a mindkét fél által történő aláírás és a kötelezően benyújtott mellékletek Támogató által visszaigazolt elfogadásával lép hatályba, és azt a Felek az ösztöndíjas jogviszony fennállásáig tartó határozott időre kötik.

37. Jelen Szerződésben nem szabályozott kérdésekben a Rendelet, a Polgári Törvénykönyvről szóló 2013. évi V. törvény, valamint az egyéb vonatkozó jogszabályok rendelkezései az irányadóak.

38. Felek a 8 oldalból álló szerződést, 3 példányban, mint akaratukkal mindenben egyezőt saját kezűleg írják alá.

39. Az Ösztöndíjas kijelenti, hogy cselekvőképes és a szerződéskötési képessége korlátozás alatt nem áll.

Budapest, 2018. ………………………

………………………………… ………………………………….

Támogató Ösztöndíjas

A szerződés kötelező mellékletei:

* a beiratkozás alapján kiállított hallgatói jogviszony igazolása,
* a tanulmányait 2018-ban kezdő hallgató esetén a felvételi eredményt igazoló határozat intézmény által hitelesített példánya,
* a már tanulmányokat folytató hallgató esetén az előző félévi kreditindex igazolás intézmény által hitelesített példánya,
* az ösztöndíjas jogviszony második félévétől az Ösztöndíjas előző félévi kreditindex igazolásának az intézmény által hitelesített példánya,
* a személyazonosító igazolvány és az állandó lakóhelyet igazoló okmány másolata,
* adóigazolvány, hatósági igazolvány (Taj kártya) másolata,
* a Pályázati felhívás és működési szabályzat,
* a benyújtott pályázat.